食圓用建昌使君叔父韻
作者：張侃
朝代：宋

paragraphs: 荆楚遺風在，瑣碎陳佳筵。
猶憶總丱時，兀坐空自憐。
老妻劑秫粉，夜永燈花偏。
瀲盌蔗漿穠，晴雲繞目前。
翻匙玉比潔，膠齒珠相駢。
我髮日種種，流光自年年。
門無送酒人，誰能中聖賢。
因試囊中術，妙處有機權。
由來寓于手，不在刀削圓。
汎觀天地間，幾者物之先。
大阮精詩學，詠物巧回旋。
虛名付儻來，默守終日乾。
吳生泥於方，所見何拘攣。
三復叔兮什，華池水潤咽。